یئنی ایلین، یئنی گونون – نوروزون گلیشینه ان آزی دؤرد هفته اول‌دن حاضیرلیق گؤرولور. بو هفته‌لر سو چرشنبه‌سی، اود چرشنبه‌سی، یئل چرشنبه‌سی، تورپاق چرشنبه‌سی آدلانیر. بو چرشنبه‌لر آذربایجانین موختلیف بؤلگه‌لرینده هم ده آشاغی‌داکی کیمی آدلانیر:
بیرینجی‌سینه “بیرینجی چرشنبه”، “یالانچی چرشنبه”، “ازل چرشنبه”، “سو چرشنبه‌سی”،
ایکینجی‌سینه “ایکینجی چرشنبه”، “خبرچی چرشنبه”، “اوسکو چرشنبه”، “اود چرشنبه‌سی”،
اوچونجوسونه “اوچونجو چرشنبه”، “اؤلو چرشنبه” (مزار زیارتینه گؤره)، “یئل چرشنبه‌سی”،
دؤردونجوسونه “آخیر چرشنبه”، “ایلاخیر چرشنبه”، “تورپاق چرشنبه‌سی” و س. دئییلیر.
نیه “اود” چرشنبه‌سی؟ اونا گؤره کی، باهارا دوغرو گونش یاواش-یاواش تورپاغی قیزدیریر، ایسیندیریر، اونو یاراتماق اوچون حاضیرلاییر.
بیر زامان اود چرشنبه‌سینده تونقال‌لار قالایار، هر عائله عضوونون آدینا بیر دنه شام یاندیرار، خونچا‌لار دوزلدردی‌لر.
اود، آتش بشریت اوچون مقدس حساب ائدیلیر. چوخ قدیم کئچمیشده یئنی آنا‌دان اولموش اوشاغی اودون باشینا دولان‌دیرماقلا پاک ائدر، آنجاق بوندان سونرا آنانین قوجاغینا وئرردی‌لر. بو اینانجین و خصوصی مراسیمین چوخ آیدین ایزی بو گون ده “چئویر اوجاغا، آل قوجاغا” کیمی آتا‌لار سؤزلرینده یاشاماقدا‌دیر.
اود چرشنبه‌سی ایله علاقه‌دار چوخ سایدا اینانج‌لار، سیناما‌لار، آتا‌لار سؤزلری، فال‌لار، تورک چاره‌لر، بایاتی‌لار، افسانه‌لر و روایت‌لر وار.
اودلا باغلی آتا سؤزلری:
اود قالار کؤز اولار، قیز قالار سؤز اولار.
اود قالاییب اودا دوشموشوک.
اود یانان یئردن توستو چیخار.
اودلا باغلی اینانج‌لار:
چرشنبه‌ده اوجاغی بوش قویمازلار.
اوجاقدا کول تیتره‌ینده اود خئیره اویناییر دئییرلر”.
اودلا باغلی تاپماجا‌لار:
ائودن - ائوه قیزیل یای‌لیق.
اودلا باغلی قارغیش‌لار:
اودا دوشه‌سن.
اود-اوجاغا حسرت قالاسان.
اوجاغین قازان گؤرمه‌سین.
اودلا باغلی آلقیش‌لار:
اوجاغین برکت‌لی اولسون.
اوجاغین نورلو اولسون.
اوجاغین اودلو اولسون.
اوجاغینا نور چیلنسین.
اوجاغین سؤنمه‌سین.
بئله‌لیکله، نوروز و اوندان اول کئچیریلن چرشنبه‌لر آذربایجان خالقی‌نین حیاتا، طبیعته، تورپاغا، زحمته محببتی‌نین تظاهرودور.
اود چرشنبه‌نیز موبا‌رک، عزیز آذربایجان خالقی!
